**Előterjesztés**

**Körmend Város Önkormányzata Képviselő-testülete 2024. március 25-i rendkívüli ülésére**

**Tárgy:** javaslat az illegális hulladéklerakók felszámolása érdekében meghirdetett „Tisztítsuk meg az országot II.” – hulladékfelszámolási pályázaton való indulásra

**Tisztelt Képviselő-testület!**

Az Energiaügyi Minisztérium a jogellenesen elhelyezett hulladékok felszámolása érdekében a Nemzetgazdálkodási Koordinációs és Vagyonkezelő Zrt. útján nyilvános pályázatot hirdetett.

A pályázat célja, hogy az érintett területeken fellelhető, jogellenesen elhelyezett vagy elhagyott hulladékot felszámolja, továbbá olyan ingatlanvédelmi rendszerek kiépítését is támogassa, melyek alkalmasak az ismételt illegális hulladéklerakás vagy elhagyás keletkezésének megelőzésére.

A pályázati felhívásra civil szervezetek, egyházi jogi személyek, valamint gazdálkodó szervezetek mellett települési önkormányzatok is támogatási kérelmet nyújthatnak be.

A támogatás célja: az önkormányzati tulajdonú ingatlanokon, közterületen fellelhető illegálisan lerakott, elhagyott hulladék felszámolásának (összegyűjtésének, elszállításának és kezelésének, valamint a pályázat adminisztrációjával, koordinációjával kapcsolatos projektmenedzsment jellegű feladatok ellátásának) elősegítése.

Az önkormányzatok a saját tulajdonban és köztulajdonban álló, de (vagyon)kezelésükbe tartozó területek megtisztítására nyújthatnak be pályázatot, amelyek esetében a megtisztításhoz közérdek fűződik.

A támogatás egyszeri, vissza nem térítendő támogatásnak minősül, amelynek rendelkezésre bocsátása egy összegben, előfinanszírozással történik. A támogatás intenzitása 100 százalék, a pályázat benyújtásához önerő biztosításan nem szükséges.

A maximálisan igényelhető támogatási összeg önkormányzatok esetében 75.000.000,- Ft. Az igényelhető támogatás maximális összege a jogellenesen elhelyezett, vagy elhagyott hulladék felszámolására (a hulladék területen történő összegyűjtése, elszállítás és begyűjtött hulladék kezelése és az ehhez kapcsolódó összes költség) vonatkozóan legfeljebb bruttó 45.000 Ft/m3.

 A pályázatot 2025. július 15-ig szükséges megvalósítani.

Körmend város közigazgatási területén, a közterületeken, továbbá a külterületeken minden évben folyamatos problémát jelent az illegálisan elhelyezett hulladék. Sokak számára a hulladék e módon történő elhelyezése a legegyszerűbb megoldás, így sajnos a hulladékudvarok nem oldják meg ezt a problémát. A kevésbé frekventált helyen elhelyezkedő területeken lerakott szemét folyamatosan újratermelődik, azonban ezek származása beazonosíthatatlan, így az elhelyezett illegális hulladék folyamatos elszállítása nagy terhet ró az Önkormányzat költségvetésére.

A pályázat keretében felszámolni kívánt illegális hulladéklerakó helyek: Körmend, 1407/14, 1407/18, 1410, 1411/2, 1413/7, 1413/10 helyrajzi számok. Az előzőekben felsorolt helyrajzi számok a Körmend, Ady Endre utcában található Rokkant telep és környékén fellelhetőek, melyek egyrészt a környezetünk megóvása szempontjából, másrészt az illegális hulladéklerakók okozta talaj-, víz-, és levegőterhelés megszüntetése szempontjából is kiemelten fontos.

A megjelölt ingatlanok területének teljes hulladékmentesítését el kell végezni. A hulladékmentesítési feladatok elvégzésére igényelt támogatás összege a pályázati felhívás előírásainak figyelembe vétele mellett került meghatározásra. A támogatási kérelem keretében megpályázni kívánt, vissza nem terítendő támogatás összege bruttó 4.095.000,- Ft.

Az előterjesztés tárgya a pályázaton való indulás jóváhagyása.

A fentiek alapján az alábbi határozati javaslatot terjesztjük a tisztelt Képviselő-testület elé:

**Határozati javaslat**

1. Körmend Város Önkormányzatának Képviselő-testülete egyetért azzal, hogy Körmend Város Önkormányzata a Nemzetgazdálkodási Koordinációs és Vagyonkezelő Zrt. útján az illegális hulladéklerakók felszámolása érdekében a „Tisztítsuk meg az Országot II.” – hulladékfelszámolási pályázati felhívására támogatási kérelmet nyújtott be bruttó 4.095.000 Ft összeg erejéig, valamint pozitív elbírálás esetén elhatározza a kapcsolódó projekt végrehajtását.
2. Körmend Város Önkormányzatának Képviselő-testülete felkéri a polgármestert, hogy az 1. pontban megjelölt pályázati kérelem kapcsán felmerülő intézkedéseket és a projekt megvalósításhoz szükséges intézkedéseket tegye meg.

Felelős: polgármester (a határozat végrehajtásáért)

Határidő: 2025. július 15.

Körmend, 2024. március

**Bebes István**

**polgármester**